T. Lebocký, poslanec: (2008-12-04):
Výlučne z dôvodu, že považujem rybárstvo rovnako ako aj poľovníctvo za veľmi špecifický druh prevažne voľnočasovej aktivity, ktorá je charakterizovaná zásahmi človeka do biológie voľne žijúcich živočíchov a, samozrejme, aj z dôvodu, že k riadeniu aktivít ovplyvňujúcich stav a vývoj populácií poľovných, teda aj hospodársky využívaných druhov zveri na Slovensku mám aj poloprofesionálny a profesionálne osobný vzťah. Minimálne z týchto uvedených dôvodov som oslovil kolegov z Prezídia rady Slovenského rybárskeho zväzu a z Katedry hydinárstva a malých hospodárskych zvierat Slovenskej poľnohospodárskej univerzity v Nitre. Kto iný by mal prezentovať podporné stanovisko k zmenám v platnej legislatíve, ak nie Slovenský rybársky zväz, ktorý je ako veľmi silné, opakujem, veľmi silné občianske, to znamená, nie na politických základoch založené, ale občianske združenie zo zákona poverené úlohami súvisiacimi s riešením problematiky rybárskych revírov a výkonu rybárskeho práva alebo kto iný ako špičkoví odborníci z univerzitného prostredia? Medzi hlavné úlohy Slovenského rybárskeho zväzu, aby som to tak trošku vysvetlil, že nie je to tak celkom, ako to naznačila pani kolegyňa Tkáčová, medzi hlavné úlohy Slovenského rybárskeho zväzu podľa stanov tohto zväzu totiž patrí spolupráca s orgánmi verejnej správy, rybárskymi ústavmi, rybárskymi školami vo veciach týkajúcich sa rybárstva, najmä v príprave a pri spracovaní základných dokumentov, programových cieľov a právnych predpisov. Názor 11-členného Prezídia rady Slovenského rybárskeho zväzu, podotýkam, že v tomto orgáne rozhodujú demokraticky volení zástupcovia rybárov, okrem prezidenta a tajomníka je to 8 členov, ktorí boli zvolení do tohto orgánu za 8 krajov Slovenskej republiky, sa vzácne zhoduje s názorom docenta Stráňaja, hlavného ichtyológa a odborného garanta predmetu rybárstvo nielen na Slovenskej poľnohospodárskej univerzite v Nitre, ale aj na Technickej univerzite vo Zvolene, konkrétne, na lesníckej fakulte. Minimálne s názorom týchto odborníkov na potrebu zachovania prirodzených podmienok a ochrany v čase rozmnožovania ako základného predpokladu trvalo udržateľného obhospodarovania voľne žijúcich živočíchov, ryby nevynímajúc, sa úplne stotožňujem. Z tohto aspektu je váš návrh na zmenu priorít v tom smere, aby sa v záujme uspokojenia akéhosi najväčšieho rybárskeho hladu zrušila zákonná ochrana v období kladenia prírastku, podľa môjho názoru neakceptovateľná a táto ctená snemovňa by ho nemala podporiť. Keď sme už pri určitých skutočnostiach a určitých citátoch, ktoré tu boli uvedené navrhovateľkou v tom zmysle, že dostala určité podporné stanoviská od konkrétnych rybárov, či už vo forme e-mailovej alebo možno aj poštovej komunikácie, pôvodne som to nechcel predniesť, chcel som to dať po mojom vystúpení do rúk navrhovateľkám s tým, že v prípade, ak v budúcnosti odstránia určité nedostatky svojho návrhu, tak budem možno schopný a ochotný tento návrh aj podporiť. Dovoľte mi teda, aby som predniesol veľmi krátko oficiálne stanovisko oficiálneho orgánu Slovenského rybárskeho zväzu, teda toho istého rybárskeho zväzu, o ktorom tu pani poslankyňa Tkáčová hovorila, že je to veľmi silná organizácia, má 300 tisíc registrovaných členov a podobne. Toto stanovisko je z 2. 12. 2008 pod č. 2273, ale nebudem čítať všetko, ja vám ho potom odovzdám. Je to adresované konkrétne na moje meno vzhľadom na to, že som si to stanovisko vyžiadal. „Predkladáme vám stanovisko Prezídia rady Slovenského rybárskeho zväzu, ktoré sa mimoriadne zišlo dňa 21. 11. 2008 a zásadne odmietlo poslanecký návrh zákona, ktorým sa mení a dopĺňa zákon č. 139/2002 o rybárstve v znení neskorších predpisov. S predmetným návrhom novely zákona o rybárstve predloženým poslankyňami Národnej rady Slovenskej republiky Tatianou Rosovou a Jarmilou Tkáčovou zásadne nesúhlasíme. Z hľadiska jeho obsahu a očakávaného prínosu považujeme tento návrh za nekoncepčný, značne nepresný a tým aj dezinformačný a po odbornej stránke nepripravený. Dôvodová správa návrhu z hľadiska vecného pôsobí veľmi nesúrodo a chaoticky. Uvedený kritický postoj opierame o nasledovné.“ Ak teda dovolíte, vážené kolegyne poslankyne, vážení kolegovia poslanci, je to dosť rozsiahly materiál, podpísal ho Ing. Ferdinand Baláž, tajomník Slovenského rybárskeho zväzu, ja s vaším dovolením by som nepokračoval, aby sme sa tu nedostali do ďalších podrobností. Ja tento materiál odovzdám zástupkyni, resp. jednej z navrhovateliek. Nech sa páči. Vzhľadom na uvedené, vážený pán predsedajúci, dávam procedurálny návrh, aby sa Národná rada Slovenskej republiky uzniesla podľa § 73 ods. 3 písm. b) rokovacieho poriadku na tom, že nebude pokračovať v rokovaní o návrhu tohto zákona. Ďakujem za pozornosť.